গ্রামে গ্রামে বিষাক্ত জলের ছড়াছড়ি! ডবল-ইঞ্জিন রাজ্যে কী অবস্থা দেখুন

ওয়েব ডেস্ক: মধ্যপ্রদেশের (Madhya Pradesh) গ্রামাঞ্চলে (Rural Area) জলই যেন দিন দিন এক প্রাণঘাতী পানীয়ে পরিণত হচ্ছে। রাজ্যের গ্রামে গ্রামে প্রায় ৩৬.৭ জল হয় ব্যাকটেরিয়া, না হয় রাসায়নিকভাবে দূষিত। কেন্দ্র সরকারের জল জীবন মিশন (Jal Jeevan Mission) কর্তৃক প্রকাশিত এক রিপোর্টে (Report) উঠে এসেছে এই ভয়ঙ্কর ছবি। অর্থাৎ, এই ডবল-ইঞ্জিন রাজ্যের গ্রামীণ এলাকার এক-তৃতীয়াংশেরও বেশি পানীয় জল ব্যবহারের যোগ্য নয়।

২০২৪-র সেপ্টেম্বর-অক্টোবর মাসে মধ্যপ্রদেশের ১৫ হাজারেরও বেশি গ্রামীণ পরিবারের জল নমুনা সংগ্রহ করা হয়। গত ৪ জানুয়ারি সেই সমীক্ষার ফাংশানালি অ্যাসেসমেন্ট রিপোর্ট প্রকাশ করা হয়। সেখানে দেখা যায়, রাজ্যের গ্রামীণ এলাকায় পানীয় জলের মাত্র ৬৩.৩ শতাংশ নমুনা গুণগত মানে উত্তীর্ণ হয়েছে, যেখানে দেশজুড়ে গ্রামীণ এলাকায় গড়ে ৭৬ শতাংশ জল শুদ্ধ। মধ্যপ্রদেশের গ্রামে গ্রামে ৩৬.৭ শতাংশ জলেই রয়েছে ব্যাকটেরিয়া বা রাসায়নিক দূষণ।

আরও পড়ুন: দক্ষিণী সুপারস্টারকে তলব CBI-এর, ১২ জানুয়ারি হাজিরার নির্দেশ

সবচেয়ে উদ্বেগজনক চিত্র উঠে এসেছে সরকারি হাসপাতালগুলিতে। রিপোর্ট অনুযায়ী, মধ্যপ্রদেশের সরকারি হাসপাতালগুলিতে মাত্র ১২ শতাংশ জল নমুনা জীবাণুমুক্ত। সে রাজ্যের স্কুলগুলির অবস্থাও কম ভয়াবহ নয়। সেখানে ২৬.৭ শতাংশ জলের নমুনা জীবাণু পরীক্ষায় ব্যর্থ হয়েছে। অর্থাৎ, মধপ্রদেশের প্রতিদিন হাজার হাজার শিশু দূষিত জল পান করতে বাধ্য হচ্ছে।

এদিকে রাজ্যের গ্রামীণ এলাকার সবথেকে ভয়ঙ্কর ছবিটা উঠে এসেছে আদিবাসী অধ্যুষিত অনুপপুর ও দিন্ডোরি জেলা থেকে। এই দুই জেলার যেসব গ্রাম থেকে জলের নমুনা পরীক্ষার জন্য পাঠানো হয়েছিল, তার মধ্যে কোনওটিই নিরাপদ বলে গণ্য করা যায়নি। এছাড়াও বালাঘাট, বেতুল ও ছিন্দওয়ারা জেলাতেও ৫০ শতাংশের বেশি পানীয় জল দূষিত।